Document ID: /roh_data/filtered/Bilingualer_Corpus4.jsonl.gz/952

Sessiun d'atun 2006 da las chombras federalas en il grischun: Organisaziun professiunala ed ospitalitad cordiala

Dals 18 da settember fin ils 6 d'october 2006 ha lieu a Flem Laax Falera la sessiun d'atun da las chombras federalas. La regenza ha prendì enconuschientscha dal concept da temp ch'è vegnì preschentà dals servetschs dal parlament, ha engaschà l'organisaziun grischuna dal project ed ha fixà - or dal puntg da vista grischun - ils princips per realisar la sessiun.

Sessiun da lavur cun in program supplementar

Tenor l'avis da la regenza porscha la sessiun da las chombras federalas en il Grischun la pussaivladad da promover la chapientscha vicendaivla tranter las differentas regiuns e culturas da la Svizra. Quai duai vegnir pussibilità tras contacts directs da las commembras e dals commembers dal parlament cun la populaziun indigena e cun las autoritads. Occurrenzas e visitaziuns en il senn d'in program accumpagnant promovan la cuntraversa concreta cun la lingua e cultura rumantscha sco er cun temas reals ch'èn impurtants per il Grischun. La sessiun d'ordaifer è ina sessiun normala da lavur che duai esser caracterisada d'in ambient da lavur agreabel e d'ina ospitalitad grischuna generusa.

Realisaziun professiunala e ferma preschientscha dal rumantsch

La regenza menziunescha che las commembras ed ils commembers da las chombras federalas vegnan en il Grischun per far lur lavur parlamentara. I duai vegnir organisà mo in dumber limità d'occurrenzas accumpagnantas cun duradas raschunaivlas sco er cun ina gronda valur d'experientscha. Per la realisaziun professiunala ensemen cun ils servetschs dal parlament a Berna èsi impurtant d'integrar al lieu tut las partenarias impurtantas e tut ils partenaris impurtants. La sessiun pussibilitescha en emprima lingia al chantun Grischun, a la regiun Surselva ed a las vischnancas da staziunament Flem Laax Falera da sa preschentar a las chombras federalas sco center da congress. Cun ina purschida d'emprima classa po la regiun da congress s'inscenar en moda positiva e cuntanscher ina valur agiuntada supplementara. La lingua e cultura rumantscha duai esser fitg preschenta. Questa preschientscha resulta dals contacts ordinaris da mintgadi sco er dad acziuns spezialas supplementaras. Il program accumpagnant garantescha pussaivladads da contactar er ils ulteriurs territoris linguistics en il chantun.

Decurs da la sessiun e program accumpagnant

La concepziun da la sessiun areguard il cuntegn ed areguard il temp correspunda principalmain al decurs normal d'ina sessiun a Berna. Il program accumpagnant pussaivel entaifer l'andament dal temp prevesa da princip ina festa d'avertura ed ina festa da finiziun sco er differentas scuntradas, occurrenzas culturalas e visitaziuns. Per quests eveniments è previsiblamain reservà mintgamai in mez di per emna. Il concept general per las occurrenzas uffizialas vegn fixà da la regenza. Occurrenzas supplementaras regiunalas u localas duain vegnir coordinadas da l'organisaziun grischuna dal project.

Organisaziun grischuna dal project

L'organisaziun generala dal project per realisar la sessiun d'atun 2006 en il territori linguistic rumantsch vegn fixada da la delegaziun administrativa da las chombras federalas. Ina part da questa organisaziun generala è l'organisaziun grischuna dal project ch'è vegnida nominada da la regenza. Ella cumpiglia ils ressorts infrastructura, logistica, segirezza e program accumpagnant. Integradas èn tut las persunas grischunas impurtantas en connex cun la sessiun d'ordaifer. Latiers tutgan - ultra dal park hotel Waldhaus e da l'arena da las Alps sco organisaturs per propi - las vischnancas da staziunament Flem Laax Falera, la corporaziun regiunala Surselva, la lia rumantscha e Grischun vacanzas. La direcziun da l'organisaziun grischuna dal project è chaussa dal chancelier.

Ulteriur proceder

A l'entschatta da mars 2005 approvescha la delegaziun administrativa da las chombras federalas l'organisaziun dal project ed il concept da temp per la sessiun. Il mars 2005 cumenza l'organisaziun grischuna dal project sia lavur. En l'emprima fasa vegnan elavurads principalmain concepts generals per la communicaziun e per il program accumpagnant sco er il preventiv general 2006. Concepts detagliads suondan en collavuraziun cun ils servetschs dal parlament da las chombras federalas a partir da l'atun 2005.

Gremi: regenza

Funtauna: rg chanzlia chantunala dal Grischun

Data: 07.02.2005